**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 18.11. - 22.11.2024 г.**

**19 НОЕМВРИ 2024 г.**

**Наказателно дело от общ характер №972/2023 година – 9:30 часа**

На 19.11.2024 година, състав на Плевенски окръжен съд ще разгледа наказателно дело №972/2023 година, образувано на основание обвинителен акт на Окръжна прокуратура Плевен, срещу **М.А.А.**, роден 2001 година, от село Петърница, обл.Плевен, обвинен в това, че

На 15.09.2021 година в землището на село Петърница, при управление на лек автомобил, по непредпазливост причинил смъртта на Н.А.А. от същото село, като избягал от местопроизшествието.

Обвиняемият не притежавал правоспособност да управлява МПС. На посочената дата, в тъмната част на деня, решил да изпробва наскоро закупен от него автомобил, заедно с четирима свои приятели от селото, като обвиняемият шофирал автомобила, а останалите заели предната дясна и задната седалки. Колата била шофирана по земен път, със скорост от 74 км/ч. При навлизане от земния път, на пътното платно перпендикулярно, шофьорът изгубил контрол върху автомобила и той започнал да се преобръща през таван, в продължение на 20 метра. По време на преобръщанията, пострадалият пътник, който бил по средата на задната седалка, без поставен предпазен колан, получил тежка черепно-мозъчна травма и тялото му изпаднало от колата, поради което настъпила смъртта му пред очите на останалите пътници. След като обвиняемият разбрал за смъртта на неговия приятел, избягал и се укривал в продължение на един ден. На следващия ден се явил в полицейското управление на град Долни Дъбник. Обвиняемото лице е с множество нарушение на ЗДвП и е осъждан за тежки умишлени престъпления.

За повдигнатото обвинение се предвижда наказание лишаване от свобода от три до петнадесет години.

**Наказателно дело от общ характер №762/2024 година – 10:00 часа**

На 19.11.2024 година, състав на Плевенски окръжен съд ще разгледа наказателно дело №762/2024 година, образувано срещу **Х.Р.П.**, роден 1983 година, от град Плевен, обвинен в това, че в дома си в град Плевен, квартал „Мара Денчева“, държал с цел разпространение метамфетамин и прекурсори за производството и разпространението му.

Подсъдимият е с предходни многократни осъждания, лоши характеристични данни и трайно изградени престъпни навици.

Съдебното заседание е насрочено като разпоредително.

**20 НОЕМВРИ 2024 г.**

**Наказателно дело от общ характер №735/2024 година – 10:30 часа**

На 20.11.2024 година, състав на Плевенски окръжен съд ще разгледа наказателно дело №735/2024 година, образувано срещу подсъдимата **Г.И.Г.**, родена 1981 година, от село Ч., обл.Плевен, обвинена в това, че в края на 2023 година използвала чужда дебитна карта и без съгласието на титуляра изтеглила суми на обща стойност от 750 лева.

Подсъдимата била наета от дъщерята на пострадалия, да се грижи за него, тъй като той бил със 100% нетрудоспособност и имал нужда от чужда помощ в ежедневието си. Задълженията на подсъдимата Г.Г. включвали посещения на дома на пострадалия и грижа за него през деня. Поради тези чести посещения, подсъдимата разбрала къде мъжът държи дебитната си карта, заедно с листче, на което е записан ПИН-кодът за нея. В края на месец ноември, решила да си набави допълнителни парични средства и взела платежния документ и листчето, без знанието на собственика им. Още същия ден направила три тегления от банкомат на суми с обща стойност 750 лева. След като титулярът установил липсата на дебитната карта, сигнализирал органите на полицията и в хода на образуваното досъдебно производство, извършителката на престъплението била установена и задържана.

Съдебното заседание е насрочено като разпоредително.

**21 НОЕМВРИ 2024 г.**

**Наказателно дело от общ характер №560/2024 година – 9:00 часа**

На 21.11.2024 година, състав на Плевенски окръжен съд ще разгледа наказателно дело №560/2024 година, образувано срещу **Ю.С.Я.** от град Търговище. Същият е обвинен в това, че на 07.02.2024 година, отнел чужди движими вещи - портмоне съдържащо 150 лева и банкова карта, като същият ден използвал картата, без съгласието на титуляра и направил три покупки на обща стойност 143 лева.

Обвиняемият често пътувал в страната и на посочената дата бил в град Плевен. Пострадалият - собственик на отнетите движими вещи, се занимавал с извършване на ремонтни дейности и в този ден работел на обект в град Плевен, на улица „Найчо Цанов“. Пострадалият оставил чантата си на шкаф до входната врата в обекта и тъй като вратата била стъклена и в отворено положение, подсъдимият, който минал по улицата, я забелязал. Влязъл в обекта, отворил чантата и по този начин се сдобил с гореописаните движими вещи на пострадалия.

На следващия ден пострадалото лице подало сигнал във Второ РУ-Плевен, от където извършили проверка на записите на камери за видеонаблюдение и установили самоличността на извършителя.

Заседанието е насрочено като разпоредително, което ще е третото такова по делото. Първите две са отложени, тъй като подсъдимият е поискал да му бъде назначен служебен защитник и да му се даде възможност да възстанови на пострадалия претърпените от престъплението имуществени вреди, ведно със законната лихва върху тях, считано от датата на извършване до окончателното изплащане на обезщетението.

**Наказателно дело от общ характер №761/2024 година – 10:00 часа**

На 21.11.2024 година, състав на Плевенски окръжен съд ще разгледа наказателно дело №761/2024 година, образувано срещу Н.К.М., роден 1967 година от град Кнежа.

На 15.08.2023 година, подсъдимият управлявал личния си автомобил по двупосочната ул. „Цар Самуил“ в град Плевен, като в един момент внезапно навлязъл в лентата за насрещно движение, където се движел в противоположна посока друг лек автомобил. Вследствие на това, се реализирал удар между двете превозни средства, а след това автомобилът на подсъдимия Н.М. се ударил и в електрически стълб.

В резултат на настъпилото ПТП, починал пътникът на предна дясна седалка в колата на подсъдимия, който бил негов баща.

Подсъдимият е многократно санкциониран за нарушения на правилата за движение по пътищата, но е с чисто съдебно минало.

Обвинителният акт е постъпил в съда на 17.10.2024 година и е насрочено настоящото съдебно заседание, което е разпоредително и е първо по делото.

**22 НОЕМВРИ 2024 г.**

**Наказателно дело от общ характер №238/2024 година – 10:00 часа**

На 22.11.2024 година, състав на Плевенски окръжен съд ще разгледа наказателно дело №238/2024 година, образувано срещу М.П.М., роден 1992 година, обвинен в това, че на 23.08.2023 година, в град Плевен, държал с цел разпространение високорискови наркотични вещества - марихуана, в дома си в квартал „Сторгозия“.

Обвиняемият е осъждан многократно за престъпления с предмет наркотични вещества.

За престъплението, за което е привлечен като обвиняем по делото, е предвидено наказание лишаване от свобода от пет до петнадесет години и глоба от 20 000 до 100 000 лева.

**Наказателно дело от общ характер №320/2023 година – 10:30 часа**

На 22.11.2024 година, състав на Плевенски окръжен съд ще разгледа наказателно дело №320/2023 година, образувано срещу четирима обвиняеми с инициали **Д.Д.А., А.Х.М., Н.Л.С.** и **М.И.Я**.

Четиримата са с повдигнати обвинения за това, че са участвали в организирана престъпна група, с цел извършване на престъпления в страната, като групата е въоръжена и е създадена с користна цел - получаване на доходи от престъпна дейност и извършване на престъпления по чл.198 и чл.199 от НК (грабежи).

За съдебното заседание са призовани за разпит свидетели.

**Връзки с обществеността 15 ноември 2024 г.**

**e-mail:** **os\_press@abv.bg**